Roy Strider

**Roy Strider** (hääldus [roi straider]; sünninimi **Raul Sillaste**; sündinud 10. septembril 1974) on publitsist, poliitik, muusik ja aktivist. Strider on Eesti Kirjanike Liidu liige ja Riigikogu Tiibeti toetusrühma koordinaator.

## Haridus
Roy Strideril on põhiharidus.

## Töö ja elukäik

Roy Strider on Kaitseliidu ratsaüksuse eestvedajaid.
Strider on töötanud Eesti Kunstiakadeemia õppejõuna ja pidanud loenguid Tartu Ülikooli orientalistika seminaris. Ta oli Põlva maakonnalehe kultuuritoimetaja. Ta on Eesti ökoriigi idee eestvedaja ja Tiibeti toetustegevuste koordinaator Eestis. Oli Amnesty Internationali Eesti grupi liige.

Ta on töötanud suhtekorraldusfirmas Otsa Konsultatsioonid. 2000. aastal asus tööle suhtekorraldusfirma Bridges & Partners tegevdirektorina. Ka oli ta sama firma projektijuht ja juhatuse liige. Ta oli Arnold Rüütli valimiskampaania juht 2001. aasta presidendivalimistel.

Aastatel 2006–2008 töötas kodusõtta haaratud Nepalis Amnesty Internationali uurimisrühma juhina, et kaardistada ja registreerida sõjategevuse käigus asetleidvaid inimõiguste rikkumisi. Töötas samaaegselt ka ajalehe Postimees kolumnistina.

Strider oli 2022. aastani bändi Vennaskond kitarrist ja 2019. aastani bändi Blind basskitarrist.

## Tegevus aktivistina
2010. aastal viibis Mehhiko-Guatemala piiril asuva Chiapase osariigi territooriumil aset leidvas sõjalises konfliktis Zapatistide Rahvusliku Vabastusarmee (EZNL) poolt sõltumatuks deklareeritud territooriumil.

2011. aastal avaldas Hiina Rahvavabariik peale Tema Pühaduse dalai-laama Eesti-visiiti ajalehes Postimees. Tiibeti Keskadministratsioon avaldas Postimehe vahel vastukäiguna Tiibeti Keskadministratsiooni ametliku ajalehe (Voice of Tibet). Roy Strider oli Postimehe vahel ilmunud dalai-laama administratsiooni ajalehe peatoimetaja.

2012. aastal esitles Tema Pühadus dalai-laama Indias Dharamsalas tuhandetele teda tervitama kogunenud inimestele Roy Strideri raamatut, mille Strider oli pühendanud Mongoolia pikaajaliste traditsioonidega vaimse juhi bogdogeeni 9. taassünnile, kõrgele Tiibeti laamale Tema Eminents IX Khalkha Jetsun Dhampale, kelle olemasolu Nõukogude Liidu diktatuuri tõttu pikka aega salajas hoiti. Strider viibis Indias Eesti esindajana Dharamsalas 16.-18. novembrini toimunud Erakorralisel Rahvusvahelisel Tiibeti Toetusrühmade Konverentsil. 43 riigiga esindatud erakorraline kriisikohtumine keskendus järsult halvenenud olukorrale ja vapustustele Tiibetis, kus okupatsioonist ja genotsiidist tingitud meeleheitliku protestina oli end viimasel ajal elavana põlema süüdanud juba vähemalt 76 tiibetlast, neist 62 surid. Kõik end süüdanud tiibetlased olid põledes nõudnud vabadust ja alates 1959. aastast Indias eksiilis elava dalai-laama tagasipöördumise võimaldamist Tiibetisse.

2014. aastal rajas Šveitsi toetajate abil Tiibeti jakkide kaitseala. Samal aastal avas Tartu kesklinnas uksed Strideri samanimelisest reisiraamatust inspireeritud Baltikumi esimene Tiibeti restoran Himaalaja Jutud.

2018. aastal viibis Strider Riigikogu ametliku delegatsiooniga taas Dharamsalas ning kohtus kogu Tiibeti võimuladvikuga, alates presidendist, parlamendispiikrist, parlamendi liikmetest kuni usujuhi dalai-laamani välja.

2019. aastal kirjutas ajaleht Õhtuleht, et Roy Strider algatas ja koordineeris 2016. aasta sügisel Läänemerel Saaremaast paarikümne meremiili kaugusel laevahukus uppunud, Stockholmist Lätti seilanud võistluspurjejahi otsinguid. Otsingute tulemusel õnnestus lätlasest omanikule kuulunud uppunud alus 52 meetri sügavuselt leida ja pinnale tõsta. Jaht renoveeriti sõidukõlbulikuks ning nimetati ajalehe andmetel omaniku poolt ümber uue nimega Roy.

## Tegevus poliitikuna
Strider on Tartu linnavolikogu keskkonnakomisjoni liige.

Strider oli (Raul Sillastena) erakonna Tuleviku Eesti Erakond liige, juhatuse liige ja peasekretär.

Strider on muuhulgas uurinud enesesüütamiste lainet Hiina Rahvavabariigi poolt okupeeritud Tiibetis ja osalenud Euroopa Parlamendi konverentsidel ning seminaridel kutsutud kõneleja ja kutsutud põhikõnelejana, samuti pidanud Euroopa Parlamendis ettekandeid Pakistani eriterritooriumi Gilgit-Baltistani probleemidest.

Roy Strider kandideeris 2019. aasta Riigikogu valimistel Haabersti, Kristiine ja Põhja-Tallinna valimisringkonnas. Ta kandideeris sotsiaaldemokraatide nimekirjas, kuid ei ole erakonna liige.  2019. aasta Riigikogu valimistel kandideerides märkis ta oma elukutseks "kirjanik". Oma programmis lubas ta kujundada Eesti ökoriigiks ja seista õigluse ja võrdsuse eest ühiskonnas. Enne valimisi moodustas ta koos poliitikutega 9 erinevast parteist sümboolse Eesti Ökoriigi varivalitsuse. Valimistel kogus ta 222 häält ja ei osutunud valituks.

## Osalus ja kajastus dokumentaalfilmides

* Tallinn-Tartu (2007), režissöörid Kalev Tuubel ja Jüri Šestakov.
* Pirates of Destiny (2007), režissöör Tõnu Trubetsky.
* Üleriigiline õnn (2010), režissöörid Minna Hint ja Anne-Mari Neider.
* New York Tour (2012), režissöör Tõnu Trubetsky.
* Ajalik ja ajatu (2012), režissöör Aile Ellmann.
* The Swindle Continues] (2012), režissöör Tõnu Trubetsky.
* Maailmarändur ja kirjanik Roy Strider juhib Tiibeti jakkide kaitsealaga tähelepanu olulisele probleemile (2015), režissöör Sirje Eesmaa.
* Ühiskonnaaktivistil Roy Strideril on valmis mõeldud uudne Eestit tutvustav kuvand] (2015), režissöör Sirje Eesmaa.
* Ariundelgeri nägemine (2017), režissöör Vahur Laiapea.

## Publitsistlik tegevus
Ajalehe Postimees, Eesti Päevaleht ja väljaande Tibet Sun kolumnist, Tiibeti Keskadministratsiooni väljaande Tiibeti Hääl peatoimetaja, avaldanud arvukalt artikleid Eesti Päevalehes, Delfis, Maalehes jpt. Raamatute "Himaalaja jutud", "Minu Mongoolia", "Mongoolia memuaarid. Tiibeti koertega kullaotsijate jälil" autor. 2010. aastal ilmus artiklikogumik "Punane ja must".

Aastast 2007 on ta ajakirjanduses sõna võtnud globaliseerumise, geneetiliselt muundatud organismide, "ühiskonna pornostumise", ülemäärase tarbimise ja liikluskultuurituse vastu ning hoiatanud inflatsiooni tagajärgede ja Kaitsepolitsei eest. Ta on end nimetanud libertaarsotsialistiks.

Endla teatris on etendatud tema näidendit "Mässajad" Andres Noormetsa lavastuses.  Eesti Rahvusringhääling on lavastanud 2012. aastal ka Strideri samanimelise viieosalise kuuldemängu

### Raamatud
* 1998 – Raul Sillaste. "Jääda iseendaks. Jaanus Raidali lugu". Otepää: Jaanus Raidali Fond, 232 lk.
* 2008 – Roy Strider. "Himaalaja jutud. Fort Kochi – Majnu Ka Tilla – Kathmandu – Lhasa – Dharamsala – Darjeeling – Gangtok – Mustakurmu 2007–2008". Toimetanud Urve Eslas, lisad koostanud Laur Järv ja Roy Strider, illustreerinud Druktse Gyal, kaane kujundanud Toomas Niklus. Tallinn: Varrak, 399 lk, ISBN 978-9985317945.
** 2011 – Roy Strider. "Himaalaja jutud. Fort Kochi – Majnu Ka Tilla – Kathmandu – Lhasa – Dharamsala – Darjeeling – Gangtok – Mustakurmu 2007–2008". 2. täiendatud trükk. Toimetanud Urve Eslas, lisad koostanud Laur Järv ja Roy Strider, illustreerinud Druktse Gyal, kaane kujundanud Loore Emilie Raav. Tallinn: Go Group, 404 lk, ISBN 978-9949909766.
* 2009 – Roy Strider. "Minu Mongoolia. Raamat armastusest". Toimetanud Urve Eslas, kaane kujundanud Anna Lauk. Tartu: Petrone Print, 215 lk, ISBN 978-9949901555.
* 2010 – Roy Strider. "Punane ja must". Eessõna kirjutanud Rein Raud, kaane kujundanud Jüri Jegorov. Tallinn: Varrak, 251 lk, ISBN 978-9985320716.
* 2012 – Roy Strider. "Mongoolia memuaarid. Tiibeti koertega kullaotsijate jälil". Toimetanud Urve Eslas, illustreerinud Baatartsog Norovsambuu, kaane kujundanud Toomas Niklus. Tallinn: Varrak, 407 lk, ISBN 978-9985323991.

## Tunnustus
* 2009 Go Traveli reisiraamatu preemia ("Himaalaja jutud")
* 2012 Prix Europa nominent ("Mässajad")
* 2018 Tiibeti eksiilvalitsuse tänukiri Tiibeti rahvalt
* 2022 Ülemaailmse luksusreiside auhinna "World Luxury Travel Awards" võitja hobumatkade kategoorias

## Isiklikku
Pärast Nepalist naasmist juunis 2008 elab Roy Strider Lõuna-Eestis ja tegeleb talumajapidamise renoveerimisega.

2016. aastal kirjutas ajakiri Kroonika, et Strider elab Eestis koos Indias ja Tiibetis tuntud tiibetlannast modelliga, Miss Tiibet 2007 Tenzin Dolmaga. Strider lükkas samas artiklis avaldatud suhtespekulatsioonid ümber.

### Nimevaidlus
Juba 30 aastat nimekuju Roy Strider kasutanud Strideril ei õnnestunud kuni 2019. aastani ametlikult tegelikus kasutuses juurdunud isikunime muuta. Ühe peapõhjusena tõi Siseministeerium esile, et nimi Strider algab kolme kaashäälikuga. Siseministeeriumi selgituste kohaselt ei ole nimi eesti keele kirjaviisis ning selle võiks võtta vaid juhul, kui see oleks nimesoovija suguvõsas varem esinenud. Strideri hinnangul tähendas olukord, kus ta esineb plakatitel nimega Roy Strider, mille all teda tuntakse laialdaselt, valimisnimekirjas on aga nimi Raul Sillaste, mida ei tunta, et siseministeerium ajab temaga kiusu: "See on tobe ja totter olukord ja minu meelest lihtsalt nõmedus ja absurd. Siseministeerium sunnib mind olema isik, kes ma üldsuse jaoks ei ole."  Nimevaidluse tulemusena sai kirjanik Roy Strider Riigikogu valimistel kandideerida oma avalikkusele tuntud nimega.

## Muu
* 3.–7. aprill 1999 – ansambli The Flowers of Romance turnee New Yorgis
* 2004 – ansambli The Flowers of Romance turnee Lätis
* 24.–27. juuni 2004 – ansambli The Flowers of Romance turnee Pariisis
* 2. juuni – umbes 11. juuni 2007 – Roy Strider viibis Saksamaal, et osaleda globaliseerimisvastastel meeleavaldustel seoses G8 tippkohtumisega Rostockis

## Vaata ka
* Roy Strider Records

## Viited

## Välislingid
* Johannes Tralla.  Roy Strider kirjutas Tiibeti kogemustest raamatu, ERR, 15. detsember 2008
* Kaarel Kressa. Anarhistist palveränduri tee Himaalajasse EPL, 10. jaanuar 2009
* Dalai-laama esitles Indias Roy Strideri Mongoolia-raamatut, ohtuleht.ee, 19. november 2012.
* Roy Strider naasis Vennaskonna ridadesse: see aeg on olnud päris meeldiv ERR, 01.08.2016
* Roy Strider veab siseministeeriumiga vägikaigast kodanikunimest vabanemiseks ERR, 25.01.2019
* Roy Strider. Miks ma avaldasin meelt G8 vastu, Eesti Päevaleht, 15. juuni 2007 (artikkel, foto)
* Roy Strider. Tähelepanu, lõhkeb pomm!, Eesti Päevaleht, 11. juuli 2007 (*inflatsioonist*)
* Rokktüssamine Salacgrivas, Eesti Päevaleht, 30. juuli 2007
* Pornostunud Eesti, Eesti Päevaleht, 15. august 2007
* Roy Strider: palun ärge tapke inimesi!, Postimees, 13. september 2007 (*sõnavõtt liikluskultuurituse vastu; foto*)
* Roy Strider: elu hirmu tähe all, postimees.ee, 10. oktoober 2007
* Roy Strider: ettevaatust, kaitsepolitsei!, 26. oktoober 2007
* Roy Strider: tarbijal on õigus puhtale toidule!, Postimees online, 21. november 2007
* Roy Strider: mürgita, mürgita!, Postimees, 22. november 2007
* Roy Strider. ei geneetiliselt muundatud toidule!, Postimees, 29. november 2007
* Järjejutt: Himaalaja jutud, I osa, Virumaa Teataja, 14. detsember 2007
* Roy Strider. Eestist saab politseiriik, Eesti Päevaleht, 18. detsember 2007
* Järjejutt: Himaalaja jutud, II osa: Delfiinid igaviku ookeanist, Virumaa Teataja, 14. detsember 2007
* Roy Strider: langenud Pakistan – ainult halvad valikud, 4. jaanuar 2008
* Roy Strider: Turvalisuse nimel?, Postimees, 15. jaanuar 2008
* Ikestatud Tiibetis hääbub lootus, Postimees, 26. jaanuar 2008
* Järjejutt: Himaalaja jutud, X osa: Maantee, Virumaa Teataja, 14. veebruar 2008
* Roy Strider: satyāgraha ehk võim kodanikele, Postimees, 22. veebruar 2008
* Roy Strider: Eesti peaks Pekingi olümpiat boikottima, Postimees, 28. veebruar 2008
* Roy Strider: demokraatia ja teokraatia – surmav Afganistan, Postimees, 4. märts 2008
* Roy Strider: naised ei vaja lilli, nad vajavad armastust, Postimees, 7. märts 2008
* Monumentide sõda ja vabaduse rahu, Postimees, 17. märts 2008
* Roy Strider. Pekingi olümpia on kuritegelik üritus, Eesti Päevaleht, 17. märts 2008
* Tiibeti viimane võimalus, Postimees, 15. aprill 2008
* Järjejutt: Himaalaja jutud, XIX osa: Palchoi Kumbum. Kas ka hukkumises on harmoonia?, Virumaa Teataja, 28. mai 2008
* Roy Strider: surm silme ees, Postimees, 28. aprill 2008
* Nepali revolutsioon 2008: neerunäppajad küünlavalgel, Eesti Päevaleht, 10. mai 2008
* Ühiskondliku Lõhe Sihtasutus, Vikerkaar, 4–5, 2008
* Roy Strider: rahvuslusest natsionalismini ... ja edasi?, Postimees, 7. juuni 2008
* Gruusia - tõemonopoli küsimärk, *Eesti Üliõpilasleht*, 2. september 2008
* Roy Strider: Tiibet karjub. Kaua veel? Postimees.ee, 10. märts 2009
* Surmanuhtluse taastamine terroriste ei peata - Postimees, 30. märts 2010
* Roy Strider: Kuidas suurtalunik naabreid mürgitas EPL, 1. oktoober 2012